Gabriælo Ciabrea
Gabriælo Ciabrêa (in italiàn: Gabriello Chiabrera, Saña 18 zugno 1552 – 14 ottobre 1638), poeta e drammaturgo in lengoa toscaña.
Biografia[modìfica | modìfica wikitèsto]
O l'ebbe 'na zoeneçça ciutosto agitâ, percose gh'amancò inti primmi anni e cue do poæ, morto chinze giorni primma ch'o nascesse, e da moæ passâ subbito a segonde noççe.
A nœuv'anni (dixe lê mæximo inta so aotobiografia) "o foì conduto a Romma donde o Zane (Ciabrea) so barba o faxeiva demora, e chie o foì alevao con meistro in caza, da ro quâ o l'imparò ra lengua latiña". Da pœu o fu misso into colegio di gezuitti a studiâ filozofia e o ghe stette scin a-i vint'anni. Mortoghe o barba (1572), o pensò a-i caxi so mettendose a-i servixi do cardenâ camerlengo Cornâ, "e stetteghe quarche anni"; ma quella da corte a no l'ea vitta pe lê, ch'o l'amava a libertæ e a stento o frenava i bogenti spriti. Coscì, essendose vendicao de l'otraggio riçevuo da 'n gentilommo roman, o dovette do 1581 abandonâ Romma e retiaose in pattria o gh'ebbe di atre breighe, pe scin che, quetaose ogni inimixiççia, o poette dâse a-a dôçèçça di studdi e gódîse longo riposo. O pigiò mogê in scî çinquant'anni.
Da bon çitten o sostègne in pattria di onoeivi ófìççi, sença però sacrificâ a quelli troppo gran parte do so tempo. Scimilmente inti frequenti viægi o l'intrò in relaçion con prinçipi e segnoî, sença però mai ligâse a-o serviççio de nisciuña corte. O gódì i favoî do Ferdinando I de Toscaña, do Carlo Emanoælo I de Savoia, di Gonzaga de Mantoa, e o n'ebbe di vantaggi pecuniai a compenso di versci scriti pe çelebrâ de geste ò de faoste ricorençe ò de noççe ò di festezamenti. "In longa etæ ho composto tantiscime cose, parte per mæ vagheçça, parte per tentâ ra liberalitæ dri prinçipi, parte per prœuva de studio, parte per muxica e per compiaximento".
Ma a libialitæ tentâ no sempre a rispondeiva prontamente, onde o Ciabrea o se lagnava co-o ducca Viçenço de Mantoa do tezoê de Cazâ, ch'o l'ea pocoassæ restivo a segondâ a "liberalitæ" stætaghe destinâ da-o prinçipe; ma prudentemente o sozonzeiva: "ço non è giaximo; ançi e' l'è pregio dro so ófiççio, e l'è ciæro che ri Tezorê vœuran l'utilitæ dro Prinçipe e ri scritoî ra so grœuria; ma çerto quanti Tezorê ebban ri Segnoî da Este, no ghe feççan servixo paro a quello che tren da ro Ludovigo Ariosto". Se in questa lettia (30 arvî 1611) o Ciabrea o l'ozava in quarche moddo assemegiâse a l'Ariosto, inte l'atra, scrita benben di anni doppo, donde gh'è e paole çitæ primma, lê o dixeiva di so versci: "De questi, uña veritæ se pœu afermâ, ço è che tutti son vî cose e da no stimâse". Ni i contempoannei ni i pòstei consentin inte 'n tâ giudiççio, pù mostrandose i un troppo indurgenti, i atri troppo sevei, co-o fâ do Saoneize ò ch'a-a dreitua un Pìndao noelo ò nint'atro che 'n abbile mançinao de versci, retô vœuo e freido.
Arte[modìfica | modìfica wikitèsto]
A parte da so produçion poettica ch'a l'ha rescistio a-o tempo e ch'a no moiâ a l'è quella ch'a comprende di brevi componimenti - i ciu pe muxica - inti quæ l'aggile verso riente e luminozo o segonda l'inmaggine viva e svelta e l'idea leggia e graçioza con di movimenti e di ritmi cæzoxi e con rappida varietæ de xœui picin. In tæ odexiñe ò cançonette o Ciabrea, sciña quand'o va in sce-e orme de l'Anacreonte ò do Ronsard, o ghe va pe conto so e a-a so mainea co-in'impronta personâ e originâ ch'a-o sarva da-a taccia d'imitatô servî. Pu con interesse e diletto se leze ancon ancœu i Sermoin, inti quæ son antiçipæ o Parin e o Gosci. Invece e cançoin pindæghe, pe-e quæ o Ciabrea o l'aquistò gran nommina e che tanto piaxèn a-o Liopardi, son cose morte, specce pe difetto de 'n veo sentimento eroico, pe l'incomprenscion do valô e da fonçion do mito in Pindao, e pe-a mancâ rispondença fra l'ideâ perseguio e l'effettiva realtæ. Unicamente di pregi de stile g'han i Poemetti epico-lirrichi, sacri e profen, narativi, descritivi ò didascallichi in versci desligæ.
O tempiamento lirrico do Ciabrea o no l'ea fæto pe-a poexia eppica, donde lê ninte o seppe creâ de vitâ inti varri poemi ch'o compoze (a Gotiade, lʼErminia, o Foresto, a Firenze, l'Amedeide). Invece, comme inta lirrica anacreontica, o Ciabrea o lasciò in'orma indelebbile inta poexia melodramattica: so vanto o l'è l'avei scrito, pe-a muxica do Giullio Caccin, o Rapimento di Cefalo, raprezentao into 1600 a Firençe in ócaxon de noççe da Maja de Meghi co l'Enrico IV de Fransa.
Bibliografîa[modìfica | modìfica wikitèsto]
- (IT) Ferdinando Neri, Il Chiabrera e la Pleiade francese, Fratelli Bocca, 1920.
- (IT) Francesco Luigi Mannucci, La lirica di Gabriello Chiabrera: storia e caratteri, Società anonima editrice F. Perella, 1925.
- (IT) Antogno Bellon, Enciclopedia Italiana di scienze, lettere ed arti, Romma, Istituto Treccani, 1931.
Conligamenti esterni[modìfica | modìfica wikitèsto]
- (IT) Ottavio Varaldo, Bibliografia delle opere a stampa di Gabriele Chiabrera, in Giornale ligustico di Archeologia, Storia e Letteratura, vol. 13, 1886. URL consultòu o 18 màrso 2021.
Âtri progètti[modìfica | modìfica wikitèsto]
- Wikimedia Commons a contêgne di files in sce Gabriælo Ciabrea
zho_Hans lij_Latn srd_Latn lij_Latn lij_Latn lij_Latn lij_Latn srd_Latn lij_Latn lij_Latn srd_Latn ita_Latn srd_Latn lij_Latn srd_Latn ita_Latn srd_Latn lij_Latn